CELEX: 62015CN0531
Language: sk
Date: 2015-10-08 00:00:00
Title: Vec C-531/15: Návrh na začatie prejudiciálneho konania, ktorý podal Tribunal Superior de Justicia de Galicia (Španielsko) 8. októbra 2015 – Elda Otero Ramos/Servicio Galego de Saúde, Instituto Nacional de la Seguridad Social

21.12.2015   
            
            
               SK
            
            
               Úradný vestník Európskej únie
            
            
               C 429/10
            
         Návrh na začatie prejudiciálneho konania, ktorý podal Tribunal Superior de Justicia de Galicia (Španielsko) 8. októbra 2015 – Elda Otero Ramos/Servicio Galego de Saúde, Instituto Nacional de la Seguridad Social
   (Vec C-531/15)
   (2015/C 429/14)
   Jazyk konania: španielčina
   
      Vnútroštátny súd, ktorý podal návrh na začatie prejudiciálneho konania
   
   Tribunal Superior de Justicia de Galicia
   
      Účastníci konania pred vnútroštátnym súdom
   
   
      Odvolateľka: Elda Otero Ramos
   
      Odporcovia v odvolacom konaní: Servicio Galego de Saúde a Instituto Nacional de la Seguridad Social
   
      Prejudiciálne otázky
   
   
               1.
            
            
               Vzťahujú sa pravidlá o dôkaznom bremene stanovené v článku 19 smernice Európskeho parlamentu a Rady 2006/54/ES (1) z 5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (prepracované znenie) na rizikovú situáciu počas prirodzeného dojčenia upravenú v článku 26 ods. 4 v spojení s odsekom 3 zákona o prevencii pracovných rizík (Ley de Prevención de Riesgos Laborales), pričom tento španielsky vnútroštátny predpis bol prijatý s cieľom prebrať článok 5 ods. 3 smernice Rady 92/85/EHS (2) z 19. októbra 1992 o zavedení opatrení na podporu zlepšenia bezpečnosti a ochrany zdravia pri práci tehotných pracovníčok a pracovníčok krátko po pôrode alebo dojčiacich pracovníčok?
            
         
               2.
            
            
               V prípade kladnej odpovede na prvú otázku, možno považovať existenciu rizík týkajúcich sa prirodzeného dojčenia pri výkone povolania zdravotnej sestry, ktorá je zamestnaná na nemocničnom oddelení urgentnej zdravotnej starostlivosti, preukázaných prostredníctvom odôvodnenej správy vypracovanej lekárom, ktorý je zároveň vedúcim oddelenia urgentnej zdravotnej starostlivosti v nemocnici, v ktorej je zamestnankyňa zamestnaná, za skutočnosti nasvedčujúce tomu, že došlo k priamej alebo nepriamej diskriminácii, v zmysle článku 19 smernice 2006/54?
            
         
               3.
            
            
               V prípade kladnej odpovede na druhú otázku, možno vychádzať z toho, že ak pracovné miesto zamestnankyne patrí medzi pracovné miesta, ktoré sú na zozname pracovných miest, ktorý zostavil zamestnávateľ po porade so zástupcami zamestnancov, uvedené ako nerizikové, a ak oddelenie preventívneho lekárstva/prevencie pracovných rizík predmetnej nemocnice vydalo vyhlásenie o spôsobilosti, pričom uvedené listiny neobsahujú podrobnejšie špecifikácie týkajúce sa spôsobu, akým sa dospelo k týmto záverom, je v každom prípade a bez možnosti spochybnenia preukázané, že nedošlo k porušeniu zásady rovnakého zaobchádzania v zmysle citovaného článku 19?
            
         
               4.
            
            
               V prípade kladnej odpovede na druhú otázku a zápornej odpovede na tretiu otázku, ktorý z účastníkov konania – zamestnankyňa, ktorá je žalobkyňou, alebo zamestnávateľ, ktorý je žalovaným – má v súlade s článkom 19 smernice 2006/54/ES – po preukázaní existencie rizík pre matku alebo dojčené dieťa vyplývajúcich z výkonu práce – povinnosť preukázať, 1. že úprava pracovných podmienok alebo pracovného času nie je možná alebo podmienky na pracovnom mieste môžu napriek takej úprave nepriaznivo ovplyvniť zdravie tehotnej zamestnankyne alebo dojčaťa (článok 26 ods. 2 v spojení s odsekom 4 zákona o prevencii pracovných rizík, ktorým sa preberá článok 5 ods. 2 smernice 92/85/EHS) a 2. že zmena pracovného miesta nie je technicky alebo objektívne možná alebo ju nemožno oprávnene požadovať na základe opodstatnených dôvodov (článok 26 ods. 3 v spojení s odsekom 4 zákona o prevencii pracovných rizík, ktorým sa preberá článok 5 ods. 3 smernice 92/85/EHS)?
            
         
      (1)  Ú. v. EÚ L 204, s. 23.
   
      (2)  Ú. v. ES L 348, s. 1; Mim. vyd. 05/002, s. 110.